Meer as R2 miljoen se dwelms in Upington gevindDwelms met ’n beraamde waarde van meer as R2 miljoen is in die bakkie gevind. (Foto: SAPD) Die Noord-Kaapse polisie het vroeër die naweek ’n reusedwelmvonds gemaak toe hulle op ’n koeriervoertuig in Upington toegeslaan het. Dwelms met ’n beraamde waarde van meer as R2 miljoen is in die bakkie gevind. Dit sluit in 30,2 kg saamgeperste dagga, tien bondels daggaplante en 6,35 kg tik. Die bestuurder van die koeriervoertuig het egter weggehardloop en is nog op vrye voet. Kapt. Olebogeng Tawana, woordvoerder van die polisie, sê die polisie se misdaadintelligensie-eenheid en die grenspolisie het Vrydag inligting ontvang oor ’n koeriervoertuig wat ’n besending dwelms in Upington sou aflaai. Die betrokke bakkie is die middag in Paballelo in die omgewing van Upington opgemerk. Die bestuurder van die bakkie het egter besef die polisie is warm op sy spoor en het te voet op die vlug geslaan. Die owerhede het die verlate bakkie omstreeks 14:00 deursoek, op die dwelms afgekom en op die bakkie en dwelms beslag gelê. Van die dwelms waarop daar beslag gelê is. (Foto: Verskaf)